กนง.เตรียมถกปัญหาหนี้กรีซ
ธปท.เผยนำปัญหาวิกฤตหนี้ของกรีซเข้าหารือในที่ประชุมกนง.วันที่ 13 ก.ค.นี้
27 มิ.ย. 2554

ธปท.เผยนำปัญหาวิกฤตหนี้ของกรีซเข้าหารือในที่ประชุมกนง.วันที่ 13 ก.ค.นี้
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) เปิดเผยว่า ธปท.ยังคงติดตาม สถานการณ์ปัญหาหนี้สาธารณะในกลุ่มประเทศยุโรป โดยเฉพาะกรีซเนื่องจากมีผลต่อการขยายตัวเศรษฐกิจโลก เพื่อนำเข้าสู่ที่ประชุมคณะกรรมการนโยบายการเงิน(กนง.) ที่จะมีขึ้นในวันที่ 13 ก.ค.นี้ 
"ปกติเราก็จะนำทุกเรื่องเข้าหารือในที่ประชุมอยู่แล้ว และสถานการณ์ยุโรปก็เป็นเรื่องที่เราต้องติดตามดู ดังนั้นก็คงต้องเอาเรื่องนี้เข้าหารือในที่ประชุมกนง.ด้วยแน่นอน"นายไพบูลย์กล่าว
ด้านนายเกริก วณิกกุล รองผู้ว่าการด้านเสถียรภาพสถาบันการเงิน ธปท. กล่าวว่าเท่าที่ติดตามสถานการณ์ในประเทศกลุ่มยุโรปที่เกิดขึ้นขณะนี้ยังไม่มีประเด็นใดที่น่าห่วง เพราะสถาบันการเงินไทยมีธุรกรรมการเงินกับสถาบันการเงินในประเทศกรีซน้อยมาก ขณะที่ความผันผวนของเงินทุนเคลื่อนย้ายที่เกิดขึ้นก็ไม่ได้ส่งผลต่อฐานะของสถาบันการเงินไทยแต่อย่างใด
"ถ้าพูดถึงกรีซหรืออิตาลีแล้ว สถาบันการเงินของเรามี Exporsure กับทางเขาน้อยมาก หรือแทบไม่มีเลย ดังนั้นก็ไม่น่าเป็นห่วงอะไร ส่วนเรื่องความผันผวนของเงินทุนเคลื่อนย้ายนั้น ไม่มีผลต่อสถาบันการเงินไทยอยู่แล้ว"นายเกริกกล่าว